**22621 INSTITUT ZA RAZVOJ I MEĐUNARODNE ODNOSE (IRMO)**

**Obrazloženje posebnog dijela financijskog plana za razdoblje 2024. – 2026.**

Posebni dio financijskog plana sadrži razradu prihoda i rashoda po izvorima financiranja i zadanim aktivnostima.

**A111111 PROGRAMSKO FINANCIRANJE JAVNIH ZNANSTVENIH INSTITUTA - Izvor 11 Opći prihodi i primici**

*Zakonske i druge pravne osnove*

* Zakon o znanstvenoj djelatnosti i visokom obrazovanju
* Zakon o ustanovama
* Statut Instituta za razvoj i međunarodne odnose
* Strategija razvoja IRMO-a
* Ugovor o programskom financiranju javnih znanstvenih instituta

|  |  |  |  |  |  |  |
| --- | --- | --- | --- | --- | --- | --- |
|  | Izvršenje 2022. | Plan 2023. | Plan 2024. | Plan 2025. | Plan 2026. | Indeks 24./23. |
| A1111111 PROGRAMSKO FINANCIRANJE  JAVNIH ZNANSTVENIH INSTITUTA | 1.338.269 | 1.569.354 | 1.712.029 | 1.722.907 | 1.734.723 | 1,09 |

Aktivnost Programsko financiranje Osnovna i razvojna komponenta iz izvora 11 Opći prihodi i primici - sadrži planirane prihode/rashode vezane uz plaće i materijalna prava zaposlenika IRMO-a prema Temeljnom kolektivnom ugovoru (TKU) za službenike i namještenike u javnim službama, koji su zadani limitom MZO-a, za 2024., 2025. i 2026. godinu i sadrži planirane prihode/rashode vezane za sve troškove hladnog pogona, te financiranja znanstvene djelatnosti temeljene na rezultatima rada. Materijalne rashode pod skupinom 32 čine troškovi najma prostora za koje je planiran iznos od 95.000 EUR godišnje; zatim troškovi energije, telefona i interneta, komunalnih usluga, tekućeg održavanja, računalnih usluga, usluge zaštite na radu, rada predstavničkog tijela, koji su ukupno planirani u iznosu od 77.013 EUR godišnje; troškovi uredskog materijala, knjiga, časopisa, članarina, pretplata na stručne i znanstvene on-line baze podataka u iznosu od 7.000 EUR godišnje; te troškovi sudjelovanja na konferencijama, seminarima i simpozijima što uključuje dnevnice, smještaj, kotizacije, prijevoz, planirani u iznosu od 42.300 EUR u 2024. godini; 44.700 EUR u 2025. godini, te 44.700 EUR u 2026. godini. U skupini 42 planirana je nabava uredske opreme i računala u iznosu od 22.367 EUR u 2024. godini, od čega je 3.367 EUR planirano za obnovu licenci, a 19.000 EUR za informatičku opremu i obnovu zastarjelog uredskog namještaja i opreme. Za 2025. godinu planirano je 16.113 EUR, a u 2026. godini planirani iznos za nabavu informatičke i uredske opreme iznosi 16.113 EUR.

 31 Rashodi za zaposlene – 1.452.349 EUR 2024. godine; 1.462.227 EUR 2025. godine; 1.471.043 EUR 2026. godine;

 3212 Naknada za prijevoz – 16.000 EUR 2024. godine; 17.000 EUR 2025. godine; 20.000 EUR 2026. godine;

 32 Materijalni rashodi – planirani su ukupno po godinama – 243.680 EUR za 2024. godinu; 243.680 EUR za 2025. godinu; 243.680 EUR za 2026. godinu;

 671 Prihod od nadležnog proračuna za financiranje redovne djelatnosti proračunskih korisnika – 1.712.029 EUR za 2024. godinu; 1.722.907 EUR 2025. godinu; i 1.734.723 EUR za 2026. godinu.

**A222222 PROGRAMSKO FINANCIRANJE JAVNIH ZNANSTVENIH INSTITUTA  
Izvor 31 Vlastiti prihodi**

*Zakonske i druge pravne osnove*

* Zakon o znanstvenoj djelatnosti i visokom obrazovanju
* Zakon o ustanovama
* Statut Instituta za razvoj i međunarodne odnose
* Strategija razvoja IRMO-a
* Ugovor o programskom financiranju javnih znanstvenih instituta

|  |  |  |  |  |  |  |
| --- | --- | --- | --- | --- | --- | --- |
|  | Izvršenje 2022. | Plan 2023. | Plan 2024. | Plan 2025. | Plan 2026. | Indeks 23./22. |
| A222222 PROGRAMSKO FINANCIRANJE JAVNIH ZNANSTVENIH INSTITUTA |  |  | 35.700 | 35.700 | 35.700 | - |

Aktivnost programskog financiranja javnih Instituta razvojna komponenta (A222222) izvor 31 vlastiti prihodi - sadrži planirane prihode/rashode vezane za sva financiranja znanstvene djelatnosti temeljene na rezultatima rada.

Materijalne rashode pod skupinom 32 čine troškovi službenih putovanja za koje je planiran iznos od 10.000 EUR godišnje; trošak promidžbe i informiranja u iznosu od 1.400 EUR; intelektualnih i osobnih usluga 16.000 EUR, naknade troškova osobama izvan radnog odnosa 1.500; Stipendije za doktorski studij 1.400 EUR. U skupini 42 planirana je nabava uredske opreme i računala u iznosu od 4.000 EUR ; te komunikacijske opreme u iznosu od 1.400 EUR za sve tri godine.

 32 Materijalni rashodi – planirani su ukupno po godinama – 28.900 EUR za 2024. godinu; 28.900 EUR za 2025. godinu; 28.900 EUR za 2026. godinu;

 37 Naknade građanima i kućanstvima – planirani su ukupno po godinama – 1.400 EUR za 2024. godinu; 1.400 EUR za 2025. godinu; 1.400 EUR za 2026. godinu;

 42 Rashodi za nabavu proizvedene dugotrajne imovine planirani su ukupno po godinama – 5.400 EUR za 2024. godinu; 5.400 EUR za 2025. godinu; 5.400 EUR za 2026. godinu;

 6615 Prihod od Vlastiti prihodi –0 EUR za 2024. godinu; 0 EUR za 2025. godinu; 0 EUR za 2026. godinu.

**A222222 PROGRAMSKO FINANCIRANJE JAVNIH ZNANSTVENIH INSTITUTA   
Izvor 581 Mehanizam za oporavak i otpornost**

*Zakonske i druge pravne osnove*

* Zakon o znanstvenoj djelatnosti i visokom obrazovanju
* Zakon o ustanovama
* Statut Instituta za razvoj i međunarodne odnose
* Strategija razvoja IRMO-a
* Ugovor o programskom financiranju javnih znanstvenih instituta

|  |  |  |  |  |  |  |
| --- | --- | --- | --- | --- | --- | --- |
|  | Izvršenje 2022. | Plan 2023. | Plan 2024. | Plan 2025. | Plan 2026. | Indeks 23./22. |
| A333333  PROGRAMSKO FINANCIRANJE JAVNIH ZNANSTVENIH INSTITUTA |  |  | 70.413 | 70.413 | 70.413 | - |

Aktivnost programskog financiranja javnih Instituta razvojna komponenta (A333333) izvor 581 Mehanizam za oporavak i otpornost - sadrži planirane prihode/rashode vezane za sva financiranja znanstvene djelatnosti temeljene na rezultatima rada.

Ovim mehanizmom planirano je financiranje četiri interna institucijska znanstvena projekta koji su opisani u nastavku:

**Bit i boje održivog regionalnog razvoja u Republici Hrvatskoj (BORE)**

Voditeljica projekta: dr. sc. Sanja Maleković

Trajanje projekta: 1. 1. 2024. – 31. 12. 2027.

Proračun projekta: 125.325,44 EUR

Sažetak projekta:

U okviru projekta kontinuirano će se pratiti recentna znanstvena istraživanja i ostvarivanje održivog razvoja kroz okolišnu, gospodarsku, društvenu i kulturnu dimenziju na globalnoj i nacionalnoj razini. Podizat će se razumijevanje i znanja o novim razvojnim temama u društvu i gospodarstvu, a koje su relevantne za održivi regionalni razvoj Hrvatske. Time će se pridonijeti usvajanju i primjeni u praksi novih pristupa i koncepata s ciljem omogućavanja promptnih znanstveno-istraživačkih odgovora na ključne promjene relevantne za održivi okoliš, društveni i gospodarski lokalni i regionalni razvoj te održivi razvoj kroz kulturu.

Posebna pozornost bit će usmjerena primjeni integriranog održivog pristupa razvoju kao i integriranom participativnom upravljanju koje je osnova za uvođenje kontinuiranih poboljšanja u ključnim razvojnim politikama, relevantnim za razvoj svih područja RH, poput, primjerice, regionalne, urbane, okolišne, kulturne, gospodarske, socijalne i poljoprivredne politike, te za razvoj društvenog poduzetništva, turizma i drugih razvojnih segmenata od značaja za ujednačen i konkurentan održivi razvoj svih područja u RH. Pritom, poseban naglasak bit će na inovativnim digitalnim i zelenim praksama.

Temeljem proučavanja novih razvojnih koncepata i modela, te uspješne inozemne prakse, projekt će pružiti znanstveno utemeljenu osnovu za kreiranje koncepta održivog razvoja otpornih lokalnih zajednica i regija

**Utjecaji europskih politika na socio-ekonomski razvoj i javne politike u Hrvatskoj (EUROIMPACT)**

Voditelj projekta: dr. sc. Jakša Puljiz

Trajanje projekta: 1. 1. 2024. – 31. 12. 2027.

Proračun projekta: 63.000,00 EUR

Sažetak projekta:

Kohezijska politika najvažnija je investicijska politika Europske unije koja svojim djelovanjem uvelike utječe na obrasce socio-ekonomskog razvoja država članica, a posebice onih slabije razvijenih. Pored samog izravnog doprinosa jačanju investicijskog potencijala država članica, njezin se utjecaj dodatno očituje u promjenama investicijskih politika u pogledu pristupa planiranju, provedbi i evaluaciji ulaganja te kroz promjene ulagačkog okruženja kao rezultata niza uvjetovanosti koje sama kohezijska politika donosi. Predloženi projekt uključuje sustavnu analizu utjecaja kohezijske politike na socio-ekonomski razvoj kao i evoluciju politika javnih investicija u novim zemljama članicama. Na taj će način doprinijeti boljem razumijevanju indirektnih utjecaja koje politika ima na države članice EU-a.

Premda utjecaj industrijskih odnosa na javne politike i razvoj nije uvijek linearan uvriježeno je stajalište da će u budućnosti on sve više jačati. Logika procesa kreiranja europskih politika je takva da na nacionalnoj razini možemo očekivati snažniju afirmaciju sektorskog socijalnog dijaloga. S druge pak strane, ubrzani tehnološki razvoj također predstavlja faktor jačanja industrijskih odnosa jer otvara brojna nova pitanja u domeni etičnosti i uvjeta rada. Industrijski odnosi stoga predstavljaju relevantan predmet istraživanja, jer je izgledno da će članstvo u EU-u i tehnološke promjene postepeno mijenjati odnose moći unutar ustaljenih obrazaca kreiranja javnih politika.

**Interdisciplinarna istraživanja kulturnih i medijskih politika i praksi: razvojni i demokratski potencijali (CULTMED**)

Voditeljica projekta: dr. sc. Aleksandra Uzelac

Trajanje projekta: 1. 1. 2024. – 31. 12. 2027.

Proračun projekta: 77.711,00 EUR

Sažetak projekta:

Projekt CULTMED obuhvaća istraživanja vezana uz razvoj kulture i kulturne politike, medija i medijske politike u Hrvatskoj, te definira lokalno, regionalno, nacionalno, europsko i globalno okružje hrvatske kulture i medija. To uključuje analizu: kulturnih i medijskih politika i strategija u Hrvatskoj i u EU-u; kulturnih i kreativnih industrija; kulturne baštine kao razvojnog resursa; te ekonomiju kulture i procese donošenja odluka koji uvjetuju pravce kulturnog razvoja. Posebna će se pozornost posvetiti ishodištima i uzrocima promjena u kulturnoj i medijskoj politici, kao i zaokretima u konceptima, orijentacijama i paradigmama kulturne i medijske politike koji su u međudjelovanju s drugim javnim politikama, te na njih imaju transverzalni utjecaj. Pozornost će se posvetiti i demokratizaciji kulturne politike s fokusom na dostupnost, održivost i pluralizam u upravljanju kulturnim sektorom, javnim resursima u kulturi te stvaranju novih oblika upravljanja organizacijama i institucijama. Istraživat će se političke, ekonomske i društvene promjene medija osobito u područjima digitalnih infrastruktura, novih poslovnih modela i javnih usluga te digitalnih vještina građana. Primijenjenom analizom kulturne, medijske i komunikacijske okoline u međunarodnom, europskom i nacionalnom kontekstu te definiranjem društveno-tehnoloških temelja i institucionalnih okvira kulturne i medijske politike projekt pridonosi osnaživanju demokratskih principa odgovornosti, zastupljenosti i sudjelovanja u RH, te osigurava znanstvena uporišta za informirano stvaranje kulturne i medijske politike. Projektom će se uspostaviti dva centra za istraživanja putem kojih će se provoditi projektne aktivnosti: CULTURELINK i CEMEDIG.

**Međunarodni odnosi – odrednice otpornog održivog razvoja (MO4R)**

Voditeljica projekta: dr. sc. Ana-Maria Boromisa

Trajanje projekta: 1. 1. 2024. – 31. 12. 2027.

Proračun projekta: 111.015,56 EUR

Sažetak projekta:

Projekt "Međunarodni odnosi – odrednice otpornog održivog razvoja" (MO4R) usredotočen je na identifikaciju i analizu ekonomskih, političkih, sigurnosnih, kulturnih te ostalih društvenih procesa za ostvarivanje održivog razvoja i jačanje otpornosti Republike Hrvatske u regionalnom i međunarodnom kontekstu. Ključna područja istraživanja odnose se na: (i) stabilnost i sigurnost (ciljevi UN-a za održivi razvoj 9, 11, 16 i 17), (ii) konkurentnost i inovacije (ciljevi 8, 9, 11, 12), te (iii) globalne izazove i međunarodni kontekst (ciljevi 6, 7, 10, 13, 14, 16, 17). U manjoj su mjeri obuhvaćena i pitanja vezana za lokalne kulturne, društvene i prirodne resurse i njihovo korištenje (ciljevi 3, 4, 5, 11, 1). U okviru projekta uspostavit će se Centar za migracijske studije. Analizirat će se: (i) ciljevi, interesi i djelovanje Republike Hrvatske u europskom i širem međunarodnom kontekstu, (ii) djelovanje Europske unije i njezinih članica u vanjskoj politici i sigurnosti, transatlantski odnosi s posebnim naglaskom na politike NATO saveza, te (iii) globalni odnosi. Na temelju tih analiza identificirat će se ključni društveni i ekonomski procesi i potrebne politike i mjere za jačanje otpornosti i održivosti. Projektne aktivnosti će uz znanstvena istraživanja obuhvatiti i diseminaciju i širenje znanja, te popularizaciju znanosti.

Materijalne rashode pod skupinom 32 čine troškovi službenih putovanja za koje je planiran iznos od 19.000 EUR godišnje; trošak promidžbe i informiranja u iznosu od 8.000 EUR; intelektualnih i osobnih usluga 26.413 EUR; ostale usluge 10.000 EUR; stipendije za doktorski studij 7.000 EUR.

 32 Materijalni rashodi – planirani su ukupno po godinama – 63.413 EUR za 2024. godinu; 63.413 EUR za 2025. godinu; 63.413 EUR za 2026. godinu;

 37 Naknade građanima i kućanstvima – planirani su ukupno po godinama – 7.000 EUR za 2024. g odinu; 7.000 EUR za 2025. godinu; 7.000 EUR za 2026. godinu;

 632310581 Mehanizam za otpornost i oporavak – 70.413 EUR za 2024. godinu; 70.413 EUR za 2025. godinu; 70.413 EUR za 2026. godinu.

**A444444 SAMOSTALNA DJELATNOST JAVNIH INSTITUTA (IZ EVIDENCIJSKIH PRIHODA) Izvor 52 Ostale pomoći**

*Zakonske i druge pravne osnove*

* Zakon o znanstvenoj djelatnosti i visokom obrazovanju
* Zakon o ustanovama
* Statut Instituta za razvoj i međunarodne odnose
* Strategija razvoja IRMO-a
* Ugovori s Hrvatskom zakladom za znanost

**Izvor financiranja 52 Ostale pomoći**

|  |  |  |  |  |  |  |
| --- | --- | --- | --- | --- | --- | --- |
|  | Izvršenje 2022. | Plan 2023. | Plan 2024. | Plan 2025. | Plan 2026. | Indeks 24./23. |
| A622132 REDOVNA DJELATNOST JAVNIH ZNANSTVENIH INSTITUTA | 72.294 | 62.182 | 99.950 | 13.482 | - | 1,6 |

Tri projekta **Hrvatske zaklade za znanost (HRZZ):**

- projekt „Razvoj karijera mladih istraživača - izobrazba novih doktora znanosti" aktivnosti A557042 ,,Program doktoranada i poslijedoktoranada Hrvatske zaklade za znanost"

* projekt po natječaju TAP „Oporavak, obnova i otpornost društva nakon pandemije. Nejednakosti, otpornost zajednice i novi modaliteti upravljanja u svijetu nakon pandemije. HRZZ je preuzela obvezu financiranja hrvatskog dijela projekta ENDURE (ugovorno razdoblje 2022. – 2025.).
* novi projekt „Digitalni podatci, infrastrukture i razvoj“, HRZZ, za razdoblje 21. 12. 2023. -31. 12. 2027. godine u ukupnom iznosu 115.080,50 EUR

Aktivnost Samostalna djelatnost instituta (A444444) - sadrži planirane prihode/rashode vezane uz plaće za doktorande (ukupno 2 zaposlenika) financirane od strane Hrvatske zaklade za znanost, koji su planirani u iznosu od 63.950 EUR za 2024. godinu.

 31 Rashodi za zaposlene - 59.450 EUR

 32 Materijalni rashodi - 500 EUR

 37 Naknade građanima i kućanstvima - 4.000 EUR

 639 Tekući prijenosi između proračunskih korisnika istog proračuna – 41.432 EUR

**Projekt**: KLIMATSKA KUHARICA podrška je strukovnom obrazovanju i osposobljavanju u gastronomskom sektoru prema CO2 neutralnoj kuhinji

**Program:**Erasmus+ 2022-2-HR01-KA210-VET-000094467

**Trajanje projekta:**1. 1. 2023. – 1. 1. 2025.

**Financiranje:**Erasmus+ (KA210-VET) Partnerstvo malih razmjera u strukovnom obrazovanju i osposobljavanju

**Proračun projekta: 60.000,00 EUR**

Projektom Klimatska kuharica istražuje se razina znanja u gastro sektoru u Hrvatskoj i Sloveniji o utjecaju poslovanja sektora na klimatske promjene. Na temelju prikupljenih rezultata istraživanja izradit će se obrazovni program o klimatskim promjenama slijedom aktivnosti u gastro sektoru za smanjenje emisije CO2. Također, izradit će se metodologija te izračunati emisije CO2 za dvadesetak tradicionalnih jela u Hrvatskoj i Sloveniji te će se recepti s izraženom emisijom CO2 tijekom njihove proizvodnje objediniti u ‘Klimatsku kuharicu’. Informacije o klimatskim promjenama kroz aktivnosti gastro sektora kao i ‘Klimatska kuharica’ bit će prezentirani širokoj javnosti i na taj će način osigurati aktivnosti popularizacije znanstvenih istraživanja u IRMO-u.

Aktivnost Samostalna djelatnost instituta (A444444) – plan prihoda za 2024. godinu iznosi 0 EUR, a u 2025. godini 12.000 EUR. Materijalne rashode planirane pod skupinom 32 u iznosu od 35.500 EUR čine službena putovanja u iznosu od 4.000 EUR; usluge promidžbe 2.000 EUR; intelektualne usluge u iznosu 12.000 EUR; ostale usluge 15.000 EUR; troškovi reprezentacije 1.000; članarine i norme 1.500 EUR.

 32 Materijalni rashodi - 35.500 EUR

 37 Bankarske usluge i usluge platnog prometa - 500 EUR

 639 Tekući prijenosi između proračunskih korisnika istog proračuna – 0 EUR

**Izvor financiranja 31 Vlastiti prihodi**

|  |  |  |  |  |  |  |
| --- | --- | --- | --- | --- | --- | --- |
|  | Izvršenje 2022. | Plan 2023. | Plan 2024. | Plan 2025. | Plan 2026. | Indeks 24./23. |
| A444444 SAMOSTALNA DJELATNOST JAVNIH ZNANSTVENIH INSTITUTA | 241.067 | 310.870 | 302.614 | 315.614 | 315.614 | 0,97 |

Aktivnost samostalna djelatnost instituta (A444444) – plan prihoda za 2024. godinu iznosi 300.000,00 EUR - sadrži planirane prihode temeljem postojećih ugovora u ukupnom iznosu od 27.435,00 EUR koji se provode za treće naručitelje - poglavito resorna ministarstva, javne institucije i nevladine udruge (primjerice Ministarstvo poljoprivrede, Ministarstvo turizma i sporta, Ministarstvo gospodarstva i održivog razvoja, europske institucije i kompanije i sl.), te temeljem planiranih novih poslova u iznosu od 272.565,00 EUR. Plan prihoda za 2025. godinu u iznosu od 310.000 EUR sadrži planirane prihode temeljem procjene planiranih novih poslova, kao i plan prihoda za 2026. godinu u ukupnom iznosu od 320.000 EUR temeljem planirane procjene novih poslova na osnovu povijesnih podataka.

Planirani rashodi za 2024. godinu iznose 302.614 EUR; za 2025. godinu 315.614 EUR; te za 2026. godinu 315.614 EUR, a manjak od 103.093 EUR pokriven je iz planiranog donosa. Planirani rashodi za zaposlene pod skupinom 31 iznose 78.250 EUR godišnje za 2024 godinu, 78.250 EUR za 2025 godinu, 78.250 EUR za 2026. godinu, a sadrže dodatke na plaću stručnih službi za rad na projektima. Planirani materijalni rashodi pod skupinom 32 u 2024. godini iznose 223.564 EUR, a sastoje se od troškova intelektualnih usluga u iznosu od 210.000 EUR, ostalih usluga u iznosu od 4.000 EUR, te reprezentacije u iznosu od 4.000 EUR; i troškova telefona, zakupa, računalnih usluga, članarina i ostalih nespomenutih rashoda u iznosu od 5.564 EUR. Planirani materijalni rashodi pod skupinom 32 u 2025. godini iznose 236.564 EUR, a sastoje se od, intelektualnih usluga u iznosu od 223.000 EUR, ostalih usluga u iznosu od 4.000 EUR, te reprezentacije u iznosu od 4.000 EUR i troškova telefona, zakupa, računalnih usluga članarina i ostalih nespomenutih rashoda u iznosu od 5.564 EUR. Planirani materijalni rashodi pod skupinom 32 u 2026.godini iznose 236.564 EUR, a sastoje se od, intelektualnih usluga u iznosu od 223.000 EUR, ostalih usluga u iznosu od 4.000 EUR, te reprezentacije u iznosu od 4.000 EUR i troškova telefona, zakupa, računalnih usluga članarina i ostalih nespomenutih rashoda u iznosu od 5.564 EUR. Planirane financijske rashode u iznosu od 800 EUR godišnje čine troškovi banke i platnog prometa u istom iznosu za sve tri godine.

 31 Rashodi za zaposlene – 78.250 EUR za 2024. godinu; 2025. godinu; 2026. godinu;

 32 Materijalni rashodi- 223.564 EUR za 2024. godinu; 236.564 EUR za 2025. godinu; 236.564 EUR za 2026. godinu;

 34 Financijski rashodi - 800 EUR za 2024. godinu; 2025. godinu; 2026. godinu.;

 661 Prihod od pruženih usluga – 300.000 EUR za 2024. godinu; 310.000 EUR za 2025. godinu; te 320.000 EUR za 2026. godinu;

 Donos 410.000 EUR u 2024. godini; 306.907 EUR u 2025. godini; 204.161 EUR u 2026. godini.

**A44444 SAMOSTALNA DJELATNOST JAVNIH INSTITUTA - PROJEKTI EU-a JAVNIH INSTITUTA (IZ EVIDENCIJSKIH PRIHODA) Izvor 51 Pomoći iz EU-a**

Zakonske i druge pravne osnove

* Zakon o znanstvenoj djelatnosti i visokom obrazovanju
* Zakon o ustanovama
* Statut Instituta za razvoj i međunarodne odnose
* Strategija razvoja IRMO-a

**Izvor financiranja 51 Pomoći iz EU-a**

|  |  |  |  |
| --- | --- | --- | --- |
| PRIHODI/  RASHODI | Plan 2024. | Plan 2025. | Plan 2026. |
| A444444 | 152.261 | 133.950 | 133.408 |
| CresCine | 22.261 | 22.261 |  |
| More than a Village | 78.400 | 78.400 | 39.200 |
| EUI MPM | 8.000 | 8.000 | 8.000 |
| RECLAIM | 26.944 | 8.000 |  |
| BARSERVICE | 10.656 | 10.656 |  |
| MIPACT | 6.000 | 0 |  |
| Novoprijavljeni PROJEKTI | 0 | 6.633 | 86.208 |
| DONOS | 0 | 0 |  |
| ODNOS | 0 | 0 |  |

Aktivnost projekti EU-a javnih instituta (A444444) - sadrži planirane prihode/rashode temeljem važećih ugovora:

**Projekt CRESCINE povećanje međunarodne konkurentnosti filmske industrije na malim europskim tržištima**

**Trajanje projekta:**1. 3. 2023. – 28. 2. 2026.

**Naručitelj**: Europska komisija, OBZOR Europa

**Voditeljica IRMO tima:** dr. sc. Jaka Primorac

**Proračun projekta**: 111.306,00 EUR

IRMO je partner u konzorciju od 26 partnera koji zajednički provode CRESCINE, OBZOR Europa projekt, koji kroz svoja istraživanja i aktivnosti teži povećati konkurentnost filmske industrije u malim zemljama u Europi te poboljšati međunarodnu cirkulaciju filmova i ostalih audiovizualnih sadržaja koji dolaze s malih europskih tržišta. Ovaj trogodišnji projekt znanstveno-istraživačkog tipa RIA (*Research and Innovation Action*) koordinira Sveučilište Lusófona iz Portugala te uključuje partnere iz akademske zajednice i filmske industrije. Orijentiran je na direktnu suradnju s filmskom zajednicom i na izradu javnopolitičkih preporuka za poboljšanje rada filmske industrije u Europi. CRESCINE ima za cilj doprinijeti ne samo povećanju konkurentnosti nego i kulturne raznolikosti europske filmske industrije. To će se postići razumijevanjem, uključivanjem, osnaživanjem i konačnom transformacijom malih europskih tržišta polazeći od istraživanja i pilotiranja u sedam zemalja (Belgija (Flandrija), Danska, Estonija, Hrvatska, Irska, Litva i Portugal). Zbog njihove “malenosti”, na ovim tržištima jasnije je vidljivo ono što predstavlja prepreke, ali i ono što pokreće filmske djelatnosti, a koje bi trebalo uzeti u obzir i kod drugih zemalja koje se ne istražuju u ovom projektu. Kako bi se povećala konkurentnost europske filmske industrije, CRESCINE će se sustavno baviti cijelim ekosustavom filmske proizvodnje, distribucije i potrošnje kako bi kroz provedene analize i predviđene alate doprinio stvaranju inovativnog pristupa na svim razinama lanca vrijednosti, od politika do načina upravljanja podacima i analitike, proizvodnih poslovnih modela i načina distribucije. CRESCINE će razviti nove alate, metode i strateške pristupe koji se grade na konceptu *malenosti* i pozitivnih mogućnosti koje ona podrazumijeva za ukupnu konkurentnost europske filmske industrije. Projekt će se baviti svim očekivanim ishodima kroz prizmu odabranih malih europskih filmskih tržišta koja predstavljaju većinu filmskih tržišta u Europskoj uniji. Temeljem dobivenih rezultata uspostavit će se inovativni model analize i prikupljanja podataka kroz čitav lanac vrijednosti filmske industrije, putem suvremenih analitičkih modela za prikupljanje podataka iz kvalitetnih izvora. Istraživački nalazi rezultirat će inovativnim rješenjima i testiranjima novih alata, politika, poslovnih modela ili shema financiranja, kao i zelenih strategija. Navedene aktivnosti doprinijet će ukupnom utjecaju projekta i njegovoj sposobnosti da filmskoj industriji predstavi nove alate, preporuke i smjernice te da iskoristi rezultate koji će omogućiti transformaciju filmske industrije ne samo na malim europskim tržištima nego i šire.

Materijalne rashode planirane pod skupinom 32 u iznosu od 22.261 EUR čine Rashodi za zaposlene - od 13.305 EUR, troškovi službenih putovanja u iznosu od 4.504 EUR, te ostale usluge u iznosu od 4.452 EUR.

 31 Rashodi za zaposlene - 13.305 EUR

 32 Materijalni rashodi - 8.956 EUR

 632 Tekuće pomoći od institucija i tijela EU-a – 22.261 EUR

**Projekt More than a Village (Više od sela)**

**Trajanje projekta**: 04/2023 – 03/2026

**Naručitelj:** ERDF, Interreg Central Europe

**Proračun projekta:**  196.000,00 EUR

**Voditeljica IRMO tima:** dr. sc. Daniela Angelina Jelinčić

U srednjoj Europi cca. 30% ljudi živi u ruralnim područjima. Dakle, kvaliteta života gotovo jedne trećine ljudi u srednjoj Europi ovisi o kvaliteti i stupnju ruralnog razvoja, kao i uvjetima za razvoj ruralnih malih i srednjih poduzeća. U tom smislu, bez obzira na državu, većina ruralnih područja u srednjoj Europi još uvijek zaostaje i susreće se s nizom problema poput niske razine poduzetništva i digitalizacije, odljeva, uglavnom mladih, i starenja stanovništva. Cilj projekta  „*More than a Village*“ (Više od sela) je testirati i razviti različite modele pametnog sela u kontekstu regije srednje Europe koji će povećati atraktivnost ruralnih područja i stvoriti povoljne uvjete za lokalna poduzeća. Iskorištavanjem potencijala ruralnih regija, projekt ima za cilj stvoriti nova radna mjesta, stabilizirati ruralno stanovništvo i ojačati gospodarsku otpornost neurbanih područja. Inovativnost projekta leži u samoj inovativnosti pristupa pametnom selu koji još uvijek nije raširen u srednjoj Europi. Glavni rezultati projekta su: 1) zajednička strategija o tranziciji pametnih sela, praćena akcijskim planovima za odabrane teritorije, 2) tri pilot akcije koje se sastoje od testiranja različitih modela pametnih sela, 3) zajednička rješenja koja će se primjenjivati ​​u ruralnim područjima u srednjoj Europi i šire.

Izravni korisnici ovih rezultata su mala poduzeća, lokalne zajednice, lokalne vlasti, aktivne nevladine organizacije, lokalne akcijske grupe i drugi dionici, koji će imati koristi od instrumenata pametnog sela za poboljšanje atraktivnosti i konkurentnosti ruralnih područja. Problemi vezani uz poboljšanje atraktivnosti i razvoja ruralnih područja složeni su i specifični za svih 5 zemalja koje sudjeluju u projektu (PL, HU, SI, HR i IT). Stoga će transnacionalna suradnja pomoći u razmjeni iskustava i pronalaženju zajedničkih rješenja.

Materijalne rashode planirane pod skupinom 32 u iznosu od 78.400 EUR čine rashodi za zaposlene,

 31 Rashodi za zaposlene - 78.400 EUR

 632 Tekuće pomoći od institucija i tijela EU-a – 78.400 EUR

**Projekt MPM Praćenje medijskog pluralizma u digitalnom dobu**

**Trajanje projekta**: 1. 12. 2023. – 15. 7. 2024.

**Naručitelj**: Europska komisija

**Voditelj projekta:** dr. sc. Paško Bilić

Centar za medijski pluralizam i medijske slobode (CMPF) Europskog sveučilišnog instituta (EUI) u Firenci u Italiji provodi praćenje medijskog pluralizma u nacionalnim medijskim sustavima zemalja Europske unije te odabranim zemljama kandidatkinjama. Projekt na ujednačenim i znanstvenim kriterijima evaluira stanje medijskog pluralizma u tiskanim, elektroničkim i digitalnim medijima. Praćenje rizika podijeljeno je u kategorije osnovne zaštite, tržišnog pluralizma, uključivosti medija i političke neovisnosti. Svaka se kategorija sastoji od pet indikatora sastavljenih od različitih zakonodavnih, socijalnih i ekonomskih varijabli.

Materijalne rashode planirane pod skupinom 32 u iznosu od 8.000 EUR čine troškovi službenih putovanja u iznosu od 2.400 EUR, troškovi promidžbe 1.600 EUR, intelektualne usluge u iznosu od 4.000 EUR.

 32 Materijalni rashodi – 8.000,00 EUR

 632 Tekuće pomoći od institucija i tijela EU-a – 8.000 EUR

**Projekt RECLAIM Ponovno traženje liberalne demokracije u Europi.**

**Naručitelj:** HORIZON-RIA (CL2-2021-DEMOCRACY-01), Europska komisija

**Trajanje projekta**: 04/2023 – 03/2026

**Koordinator projekta:** Sveučilište Island (UI) Reykjavik

**Voditelj IRMO tima:** dr. sc. [Hrvoje Butković](https://irmo.hr/djelatnici/dr-sc-hrvoje-butkovic/)  
**Proračun projekta:** 40.006 EUR

Istraživački projekt bavi se implikacijama politike post-istine na budućnost liberalne demokracije u Europi. Iako politika post-istine predstavlja potencijalnu egzistencijalnu prijetnju liberalnoj demokraciji, ona nipošto ne mora označavati početak njezinog kraja.   
Glavna uloga IRMO-a kao partnerske institucije na projektu je sudjelovanje u istraživačkim aktivnostima radnih paketa 4 i 8 koji se bave medijima i građanskim obrazovanjem. Uz to, IRMO će sudjelovati u aktivnostima radnih paketa 1, 9 i 11 koji horizontalno povezuju projektne timove na određenim aktivnostima kao što su: razvoj metodologije, konceptualna pitanja, diseminacija rezultata i sl. Cilj je stvoriti teorijski i empirijski utemeljenu viziju budućnosti liberalno-demokratskih institucija; analizirati značenje liberalne demokracije u 21. stoljeću, te razviti preporuke, alate i metodologiju za ponovno uspostavljanje legitimiteta i učinkovitosti liberalne demokracije.

Materijalne rashode planirane pod skupinom 32 u iznosu od 26.944 EUR čine troškovi službenih putovanja u iznosu od 5.988 EUR, troškovi promidžbe 5.400 EUR, intelektualne usluge u iznosu od 15.556 EUR.

 32 Materijalni rashodi - 26.944 EUR

 632 Tekuće pomoći od institucija i tijela EU-a –20.683 EUR

# **Projekt BARSERVICE Pametno pregovaranje u sektoru usluga: Pregled, izazovi, mogućnosti**

**Trajanje projekta:** 1. 1. 2024. – 31. 12. 2025.

**Naručitelj:**  Europska unija

**Voditelj IRMO tima:** dr. sc. [Hrvoje Butković](https://irmo.hr/djelatnici/dr-sc-hrvoje-butkovic/)  
**Proračun projekta:** 21.312 EUR

Kako bi podržao izgradnju kapaciteta za kolektivno pregovaranje u sektoru usluga, BARSERVICE projekt nastoji razumjeti prakse pregovaranja, te izazove i prilike za pametno pregovaranje u sektoru usluga u devet europskih zemljama (šest država članica EU-a i tri zemlje kandidatkinje). Usluge čine važan stup europskog gospodarstva, no malo se zna o kolektivnom pregovaranju u ovim djelatnostima. BARSERVICE dokumentira pregovaračke prakse, strukturu i odnose moći između poslodavaca i sindikata, pokrivenost kolektivnim ugovorima, sadržaj kolektivnih ugovora kao i strategije za otkrivanje i smanjivanje rada na crno u uslužnim djelatnostima. Nalazi projekta izravno će informirati inicijative za izgradnju kapaciteta socijalnih partnera i međusobnu razmjenu iskustava. BARSERVICE analizira stanje u četiri podsektora: socijalne skrbi, trgovine, financijsko-bankarskih usluga i izdavačke djelatnosti. Projekt će identificirati glavne izazove s kojima se navedeni podsektori suočavaju s obzirom na: i) strukturne transformacije europskih gospodarstava, ii) pogoršanje uvjeta rada u uslužnim djelatnostima zbog niskih plaća, nestabilnosti poslova i spolne segregacije; iii) nedostatak odgovarajućih uvjeta za razvoj kolektivnog pregovaranja. Komplementarni aspekt projekta odnosi se na neprijavljeni rad i strategije za njegovo smanjivanje kroz promoviranje odgovarajućih uvjeta rada i kolektivno pregovaranje.  
Glavna uloga IRMO-a kao partnerske institucije na projektu je sudjelovanje u istraživačkim aktivnostima koje se odnose na Hrvatsku.

Materijalne rashode planirane pod skupinom 32 u iznosu od 10.656 EUR čine troškovi službenih putovanja u iznosu od 2.131 EUR, intelektualne usluge u iznosu od 6.394 EUR te ostale usluge u iznosu od 2.131 EUR.

 32 Materijalni rashodi - 10.656 EUR

 632 Tekuće pomoći od institucija i tijela EU-a – 10.656 EUR

**Projekt IMPACT- ESF-2021-POW, Utjecaj mobilnosti na transportne radnike**

**Trajanje projekta:**  5. 2022. – 6. 2024.

**Financiranje:** EU

**Program:** Europski socijalni fond (ESF)

**Voditeljica IRMO tima:** dr. sc. Sanja Tišma

**Proračun projekta**: 13.107,50 EUR

Projekt je financiran u okviru Programa *European Social Fund*+ (ESF), Call: ESF-2021-POW (*Posting of workers: enhancing administrative cooperation and access to information*). Voditelj projekta je FEDERAZIONE AUTONOMA DEI SINDACATI DEI TRASPORTI iz Italije, a uz IRMO u provedbi projekta sudjeluju partneri iz Španjolske, Grčke, Poljske, Norveške i Belgije. Od veljače 2022. stupio je na snagu novi regulatorni okvir za zapošljavanje i rad u EU-u, no njegov utjecaj na transportni sektor nije poznat. Stoga će se projektom istražiti razina znanja o mogućnostima provedbe novog zakonodavnog okvira te potaknuti međunarodna suradnja u sektoru prometa na način da se osiguraju poboljšanja u pristupu informacijama o minimalnoj plaći, radnom vremenu, godišnjem odmoru, prekarnim poslovima, zdravstvenom i socijalnom osiguranju, jednakosti žena i muškaraca i sl., o uvjetima zapošljavanja i administrativnim zahtjevima za predvodnička poduzeća. Izradit će se prijedlozi jedinstvenih, jasnih i razumljivih poslovnih procesa na području EU-a. Stručnjaci iz IRMO-a će, zajedno s drugim stručnjacima, raditi na razvoju metodologije projekta. Osim toga izradit će studiju slučaja na primjeru Hrvatske, organizirati radionicu za dionike te prezentirati nalaze istraživanja uz pomoć infografike i posebnog videa. Cilj projekta je analiza novog zakonodavnog okvira vezano za zapošljavanje u EU-u i praksi koje se tiču mobilnosti radnika te njihov utjecaj na radnike u sektoru prometa. Fokus istraživanja su vozači kamiona u međunarodnom prometu. Očekivani učinak je porast znanja i informiranosti o novom zakonodavnom okviru i novim poslovnim praksama.

Materijalne rashode planirane pod skupinom 32 u iznosu od 6.000 EUR čine troškovi službenih putovanja u iznosu od 2.108 EUR, intelektualne usluge u iznosu od 3.600 EUR te ostale usluge u iznosu od 292 EUR.

 32 Materijalni rashodi - 6.000 EUR

 632 Tekuće pomoći od institucija i tijela EU-a – 6.000 EUR